khistorydata/jeongjo-sjw-relations huggingface dataset:
정조 17년 · 목
司僕寺啓言平薪僉使瑞山郡守相較委折首實報來後草記事命下矣自本寺行會於忠淸監司李亨元處則該監司回牒以爲去月十二日瑞山郡守所報內卽接平薪僉使移文則地方邑軍額充定官穀徵族軍校舟師陸軍差出等事牧馬群頭處雜物徵索之弊其他各項所任等侵漁之端自今爲始更或如前則自當有重繩之道現發後論責便同緩令急誅不可無預飭故如是文移邑自邑鎭自鎭俾無侵責牧民云云鎭將措語遣辭有若上司之責飭下官者然凌侮威劫少無顧忌爲言而邑鎭之間自有主客之勢故凡係鎭將之事每存曲念之意至於分籍一事未及聞之弊職以邑鎭面對講確釐正弊端務從相敬無損事面之意戎飭矣該僉使所報與瑞山郡守所報一時竝到瑞山郡守所報內以爲大山面所任輩以督納軍布及各項應行公事持傳令出往則鎭將直謂作弊捉入所任各杖十餘度後竝爲逐送使不得接足於面內大抵大山一面本來地廣戶數至爲七百餘戶其中軍丁收番均廳納漁鹽船稅等事皆是該鎭所屬之外僉使信聽謀避奸民之訐訴竝禁收布任掌之擧行將無軍布稅錢有關軍額收正上納之望爲言平薪僉使所報內以爲無識武弁不知文辭之尊敬豈敢奉職而除弊乎以此由狀聞罷黜爲言故又以外方官職自有體例但當據理守法共濟國事而已有何文武之可言邑鎭相和勿復相較之意題送矣平薪牧民之積困已成痼瘼而今此僉使之別遣釐正特出朝令則尤不敢不董飭蘇瘼而但瑞山郡守則襲於流規而未諳外職階級平薪僉使則初不相議而急於創革如是之際擧措有若相摶邑鎭將至失和弊職反復開諭相對面議釐正之道連爲申飭云矣今以該監司回牒觀之平薪牧官所報別無相左之端論以事例僉使郡守自有高下之別邑倅鎭將又有主客之勢而向來鎭將之破格差遣寔出於因朝令革牧弊之擧則鎭將之據例移文不令襲謬誠爲得體而況其移文辭意專屬下輩不與本官則爲本官者固當往復爛商惟以共濟爲歸而乃以有若上司之責飭下官凌侮威劫等語論報巡營必欲相較使不得措手於矯捄之政者萬萬駭然該郡守方在罷拿中今不必更爲擧論而職在旬宣之地邑鎭俱是管下牧子亦係道民則方當釐弊蘇瘼之時初未先期嚴斷末乃隨報兩解者不察之失竝軟之責爲得免乎該監司所當更爲請勘而旣有首實報來後草記之命兹敢枚擧報辭以俟處分敎以前此該鎭將別爲擇差之擧條與批答不出朝紙云營邑之不知裏面亦似然矣其時當該承旨令政院捧現告禁推雖曰朝紙未見云而新除者卽非行伍久勤之類也爲其蘇弊拔例差送之由亦當聞知於延命之時則今此報語矇曨莫甚本寺之無一言論理只爲登啓殊未知爲可此後分籍別界之外必以瑞山倅爲該鎭將管下然後大而報營論勘小而拿致決棍當如法爲之從當自本寺成送節目先令道臣分籍定界地方使之論理狀聞以爲贖罪之地○因勉兢囚單敎曰分揀放送
정조 17년 · 강
補前校理鄭尙愚上土僉使
정조 17년 · 목
敎曰檢詳雖曰名官卽不過錄事之長官也比之玉堂不翅霄壤以是銓郞何等名官而以玉堂爲銓郞不敢辭職在直卽肅況檢詳又不及於銓郞則身在直中聞命徑出如許太酸之處義出於寒族猶駭然渠以乃炞之侄有此無於前之鄕闍者萬萬駭然惜乎乃叔之不敎也管下將官猶不管束家內子弟之溺愛雖似勢然然國體所在不可無飭前校理鄭尙愚上土僉使除授當日辭朝時任僉使遞付京職檢詳點下勿施其望筒還入受點
정조 17년 · 강
以鄭東榦爲檢詳
정조 17년 · 강
重推應敎李肇源副應敎崔獻重仍飭議諡卽爲擧行
정조 17년 · 목
肇源獻重違召政院捧入罷職傳旨敎曰雖以李肇源言之似此情勢皆於中批之後行公則焉敢違牌至於崔獻重之無端違牌尤涉未安應敎李肇源副應敎崔獻重爲先從重推考此傳旨勿施仍以前牌催促使之卽爲入來擧行違牌勿爲呼望事該房知悉
정조 17년 · 강
重推承旨宋銓推承旨李冕膺
정조 17년 · 목
舟橋司啓言前持平趙恪上疏以爲湖南三漕倉之所謂加造船專爲全州咸悅等七邑運稅者也究其本則江船也而其數爲十隻又有餘船十隻蓋漕船創置時每船準以六百石容載矣近以千石爲定式故所餘之數爲十隻牙山漕船又爲十四隻合而計之則爲三十四隻今若幷屬舟橋而使江民之以船爲業者依前任其行商一運之後自是留泊江口者也料布船價幷爲移給使之造橋則雖三晦四初撤橋行船足可於五月之內回泊京江仍爲留泊逐年如是則每歲漕運無愆期之歎隨時動駕無冒寒之慮此爲公私兩便之道也且若以三十四隻爲不足於造橋則自三營門各造一二隻則可以取辦爲辭矣湖南加造船及牙山漕船之幷屬江民乃是江民之所大欲舟橋創設時江上無賴之輩圖得此船其說紛紜而旣設之漕倉不可輕議存罷且民習可駭嚴防痛斥則今不可更議餘漕船則千石容載之後已爲裁減其餘船且漕船隨收祖之多寡或有餘或不足則元數不可遽減三營門之加造船隻非但物力料布之難辦以今京江之船數較諸兩湖之稅穀磨鍊再運猶有船多穀少之患加造之議非所可論且舟橋所排船爲三十亦隻上下挾船各數十隻則雖如臺臣之言盡用其船隻當不及其半數況牙山湖南漕船不可裁減則更無可以擬議者今以三四月八九月已爲定式而八九月則稅運已訖船隻畢到舟橋排設綽綽有裕雖於三四月排設先運湖西而撤橋後亦可以再運於湖南稅運自無愆期之慮舟橋亦可隨時擧行別無更爲變通之事請置之允之敎曰凡公事回啓啓下然後粘連自是常例則今此舟橋司回啓不踏啓字輕先出給者萬萬駭然當該承旨爲先從重推考昨日所稟之昏謬亦由於伴直之不察當該承旨亦爲推考上疏則啓字追踏以下後復如是則承旨外誤傳之可謁不敎官員之院吏當嚴治以此嚴飭
정조 17년 · 강
命進士申鳳朝滿仕參奉作窠擬入
정조 17년 · 목
敎曰今日便殿更試時進士申鳳朝賦作可見其實才見其人淳謹可愛古事每年大政筮仕例有太學薦適値政月滿仕參奉爲先作闕今日政擬入一以奬其才一以修奮例
정조 17년 · 목
以李秉喆爲執義權坪爲掌令鄭履綏爲持平高宅謙爲校理徐鼎修爲刑曹判書鼎修李在學加望申鳳朝爲英陵參奉○贈領相洪履祥贈諡文敬故吏判宋言愼贈諡榮襄贈左贊成吳瑗贈諡文穆故判中樞吳載純贈諡文靖
정조 17년 · 강
命二十日都政退行於二十四日
정조 17년 · 목
吏曹以二十日都政啓稟敎以臘享差祭當前今番則以二十四日退行
정조 17년 · 강
命故判書宋言愼嗣孫在職者先除一麾
정조 17년 · 목
敎曰故吏曹判書宋言愼家寶藏宣廟御墨奉來敬玩不任起感之思猗歟際遇之隆視若家人十行手牘禮略而恩摯隨節錫與物嘉而眷厚在群下知奮之間若有逈特之交契而往復赫蹏之斷爛箱箧者爲其後承者猶且拾如零金惜如拱璧膠標糊贉十襲深弄以是曾聞主家之弊屋不堪庇護先命邑倅營構妥藏之所次錄其孫而御墨則姑藏于內閣擬待主家之力贍欲記跋語以送之矣今日聞之以撰狀之付太常將擧易名之典云及此宣諡之時同時齎還爲便故重臣嗣孫之在職者令該曹先除一麾於今日事分付仍令口傳擧行
정조 17년 · 강
敍前檢校直閣鄭大容仍命還付
정조 17년 · 강
汰夞怪萬戶具命德克軍于該道內地仍命其外拔例差送諸人江界近處鎭將令道帥臣別加考察各以意見題評略倣貶目例修啓
정조 17년 · 목
敎曰近以江界鎭將擇差事不但嚴飭向於差遣時面飭何如則夞怪萬戶具命德之居中雖依年前定式只請決棍而如渠士夫武弁不知飭敎若此極爲駭痛命德不可決棍而止爲先汰去該道內地克軍其外拔例差送諸人及近處諸鎭將治績貶目太不分明更令道臣別加考察各以意見題評略倣貶目例修啓事分付
정조 17년 · 강
飭兩南道臣火耕定限另究矯捄之方
정조 17년 · 목
慶尙監司趙鎭宅狀啓以爲戶曹啓下事目內火田禁令前後申嚴而各邑不遵朝令頑民不從官令耕種如舊私自免稅事甚未便大山養對處嚴立防限如有奸民冒耕偸斫之弊當該守令啓聞罷黜事事目矣連接各邑所報則祀典所載名山時無火田犯耕之處云故各別禁斷之意另加嚴飭山名開錄成册修正上送于備邊司及工曹敎以近來少有霖雨輒云汎濫年前梁山等數郡事尤可知之此豈江流益迅而然職由山容日濯之致松禁之外火耕尤宜定限禁斷此道伯凡於奉行朝令必不泛忽旣往雖不可論自今出意見俾究矯捄之方事令廟堂分付
정조 17년 · 강
命比安前縣監南麟耇拿處置之道啓中該縣奮逋限年分捧事依施
정조 17년 · 목
義禁府啓言慶尙監司趙鎭宅査啓內比安前縣監南麟耇流來奮逋因循未捧之罪令攸司稟處事啓下矣南麟耇以宜寧縣監時在任所云請發遣府羅將拿來敎以今番大釐正之後事屬昧爽況年條無以詳知則獨於南麟耇一人豈必追勘使南師祠版不得官享乎此草記置之枚擧此意分付道臣而道啓中限年分捧事不必回啓依狀請施行事卽令行會
정조 17년 · 강
以宋彙敏爲洪川縣監口傳也
정조 17년 · 강
命槐山殺獄罪人陰孝寬前後文案發遣卽官問于大臣處稟處
정조 17년 · 목
刑曹啓言槐山殺獄罪人陰孝寬獄事初覆兩檢不能詳審緊要傷處終未察得只以內傷懸錄實因者有欠愼重太涉疏漏獄案之至今眩亂正犯之用計掉脫亶由於此如許獄案曾所未見前後檢官事當請罪而前旣被譴間又作故今不必更論而至於道臣則屢次飭敎之下旣不能明覆末以服砒之說把作傅輕之議者誠極未安請該道臣從重推考罪人陰孝寬更加嚴訊期於取服敎以詞證屢改獄情愈晦道狀曺讞之矛盾勢所使然前後文案發遣郞官送于大臣其生其殺之何居爲可俾各指一詳陳意見卿等亦爲論理稟處
정조 17년 · 강
召見藥院提調及大臣備堂于誠正閣都提調洪樂性提調徐有防副提調宋銓
정조 17년 · 목
敎曰領相以藥院造朝再明日次對進定於今日○藥院啓請隆冬承候批以以都相之造朝有次對之命賓筵時同爲入侍宜矣○予曰今番科慶非但仰慰慈宮之心予之外氏宗家際此稱慶之時得參科名者事甚稀貴亦不偶然矣領議政洪樂性曰榮感之極無以仰達矣予曰致祭延諡將於何日爲之乎樂性曰欲以十五日爲之矣予曰好矣卿家族譜久遠內外子孫無以盡爲領會故昨筵言于重臣使之修正矣卿果聞知否樂性曰臣果聞知而方以各派修正子孫錄矣予曰今番事莫非卿有福所致也明年慶科是何等飾喜之擧而當唱第於是科尤覺奇喜矣樂性曰殿下每以臣爲福星故荷殿下錫汝之恩致此福力矣予曰凡周之士不顯亦世洪命周之周字有吉且遠之意誠好矣樂性曰昨見傳敎始知肇錫之恩榮幸之極感祝無地矣予曰古人有言曰板蕩識誠臣故相文忠文簡月臺奏語通明殿奏語藏在中心豈敢忘之若非兩大臣當日一著豈有明年稱慶之擧乎昨於文簡祭文略擧其功而其後孫之今番慶科誠不偶然亦可見食報之理矣大抵日次講之賜第外面雖似輕歇取士得人之方莫若親見其人親試其藝在昔盛際或有四韻律詩賜第之例此豈不盛事乎若任其科場之舊習安知無滔天之憂也樂性曰聖敎誠至當而莫非造化之權矣
정조 17년 · 강
命太廟儀軌修正時政院日記待本暑文移注書謄送著爲式
정조 17년 · 목
領議政洪樂性啓言太廟儀軌今方依下敎擧行至於政院日記待本署文移令注書謄送已有前例矣請依此例爲之事分付此後則仍爲定式擧行從之
정조 17년 · 강
重推前判尹李文源仍命典牲暑糟糠價依座更例逐戶分徵
정조 17년 · 목
領議政洪樂性啓言向因前判尹李文源所啓典牲署糟糠價以本暑位太外受之餘剩給代事蒙允矣臣竊以爲不然犧牲所重係關祀典豈可以不正名色之所出代給飼養之價乎況位太外受卽該署之謬例也初非上煩朝廷之事以此以彼極甚屑越前判尹李文源不可無警從重推考殘獨戶之偏徵價本果如其言云無論班賤逐戶分徵自是法意分付京兆依座更例爲之似好矣從之
정조 17년 · 강
賞加雲監方書購納人李鼎德
정조 17년 · 목
領議政洪樂性啓言日官譯官之赴燕者或有籌法曆法之購納於本監則朝家有施賞之例昨年譯官洪仁福朴致倫所納爲百餘卷册而已蒙恩資日官李鼎德所納爲十五種二百卷而猶漏賞典似當依洪仁福例施行事係恩典不敢自下仰請矣從之
정조 17년 · 강
命東萊草梁客舍修改材木以左右道封山風落松劃給
정조 17년 · 목
領議政洪樂性啓言卽見慶尙監司趙鎭宅狀啓則枚擧東萊府使尹弼秉牒呈以爲本府草梁客舍擧皆渝敗趁春初始役而容入材木從實磨鍊則體木三十株修粧木八十五株椽木一百八十箇而本府境內元無可用之材左右道封山風落松中劃給事請令廟堂稟旨分付矣客舍果皆頹圮則彼人瞻視不可不趁卽修改所入木物依狀請以風落松如數取用而運下之際各別嚴飭俾無夤緣犯斫之弊事請一體分付從之
정조 17년 · 강
分揀前假注書任厚常芸館降付之罰
정조 17년 · 목
吏曹判書金思穆啓言前假注書任厚常有校書館施行之命而本曹以未見文蹟之故尙不得擧行敢此仰達敎曰分揀
정조 17년 · 강
命華城城樓材椽以安眠島風落松及長山串標外松取用嶺湖諸島槐雜木可合棟材者限百株漕稅船添載以納城役始役浮石開基告由祭時香祝幣措備下送門樓上樑文文衡撰進
정조 17년 · 목
監董堂上趙心泰啓言華城城址看審後依筵敎就議總理大臣則以爲城址改定觀其圖形局面恰好無容更議而但明春始役之後四城門樓及譙樓營建所入材椽若不請得島松又不斫取水上禁養處則將無以成造矣各項大材一千株大椽一千二百株就安眠島風落松及長山串標外松許斫以道內兵防船載運而斫伐及曳下之價幷船格糧米而各以本道公穀從實數會減其餘材椽隨其所入水上禁養處許斫之意自備局知委各該道以爲及時取用爲好云大臣之議如此敢此仰達矣予問大臣領議政洪樂性曰依此許施好矣從之敎曰船運給糧之時俾無虛實相混之弊裝載發船緣由使之狀聞心泰曰城役時營建材木旣已仰請蒙允矣許多材木斫取於安眠島則枝柯將不些且安興鎭近處灰石甚多以此枝柯船運於安興鎭使該鎭僉使煮灰以送則所費不多爲用甚緊依此分付於帥臣及僉使處且空石需用勢將夥然此則有價難覓限一萬立湖西沿邊各邑分定船運以送之意請知委該道道臣從之心泰曰大小材木旣已請得而但松材風雨磨洗易致朽損南北層樓許多棟樑雖不得一一擬議至於外棟不甚數多且嶺湖諸島自是雜木所產知委各該道帥臣及統制使處槐雜木棟材限百株斫取道內漕稅船便分數付送則在外道不甚爲弊在成造爲用甚緊矣予曰曾經監司亦陳所見行司直鄭民始曰封山近處槐雜木或有可合棟柱之材而但全體則決難添載若裁截劈鍊者一箇則庶可添載而封山俱在下道至於上道漕稅船則勢不得載來矣從之心泰曰華城城役始役吉日自浮石幷各處開基令日官推擇今方草記而始役之時當先行告由祭矣饌品依方書所載措備香祝幣不可不定奪故敢此仰達矣從之敎曰香祝則香室藝文館措備下送所重在焉幣則亦令該監措備心泰曰香祝幣措備事旣承批旨而門樓及將臺上樑時當有撰文賁飾之擧故敢此仰達矣敎曰門樓上樑時亦當有上樑文節次預令知悉文衡撰進
정조 17년 · 강
命中部都事洪秉容拿問勘處仍推開城留守李秉鼎
정조 17년 · 목
開城留守李秉鼎啓言臣於日昨伏見秋曹啓下關則因前判書李致中所啓殺獄檢驗時切隣居生者捧賂放釋橫捉過去不當之人則當該檢官論罪事嚴飭京外故臣以奉審施行之意纔已啓聞矣昨日中部有檢驗事而臣營下隸之持文報過去者橫捉拘留奪其行裝云烏在其嚴飭之意哉當該部官恐不可無罪矣敎曰令該府拿問委折以爲勘處之地○領議政洪樂性啓言今聞松留所奏部隸之橫侵松都下人可駭而此不過下隸之事則至煩筵達事體屑越請開城留守李秉鼎推考從之
정조 17년 · 목
敎曰來歲元朝稱慶陳賀時致詞箋文當爲撰進尊事面之道宜備文衡大提學未差之代今日會圈事令都堂知悉○承旨徐榮輔啓言大提學會圈爲之事命下矣請時原任大臣前大提學政府西壁六卿判尹卽爲牌招使之擧行從之○政院啓言今日文衡會圈時前大提學所當命招而前大提學行判中樞府事金鍾秀在外無以擧行在前如此之時或有遣史官受薦以來之規今番則何以爲之乎敎以卽遣史官受薦以來
정조 17년 · 강
遞承旨蔡弘履徐榮輔以沈煥之洪義榮洪仁浩爲承旨竝前望也
정조 17년 · 목
敎曰望闕禮進去承旨及御定校役進去承旨許遞與未差之代前望單子入之待下批牌招察任
정조 17년 · 강
命兩南貢筍定限停封只以薦獻所用分年輪封仍命楮竹田多植勤播之方兩南道臣別具意見成節目狀聞
정조 17년 · 목
備邊司啓言臣等謹依下敎與曾經兩南道臣李文源洪檍權▣鄭大容會于本司相議則以爲近來進上靑竹體小肉薄不合進供每當封上變通無路不得已冒罪封進蓋種竹之田視昔十減八九培養之道比前又失其方產出不古體樣漸小今若責其竹品之復舊則用力於栽種培養之節是爲先務而其根蔕經年陳久然後體榦從以堅碩則此非時月之所可成就費了五六年始可責效云兩南進上靑竹限五年長養六年後始準尺量如例封進而五年之間毋論公私田種竹養竹之方嚴飭道臣邑倅各別勸課無敢少忽而過五年之後竹田猶不廣闢竹品又不肥大則道臣守令竝勘以重律事定式分付於兩南道臣而其所栽種培養之方勸課賞罰之道則成節目上送之意一體知委何如敎以牛山之木未嘗不美矣若彼其濯濯者以其斧斤之朝朝入山林也況竹之性尤易萌孼則昔何茸茸今何濯濯觀此回啓雖如是嚴飭禁養近於徒法不能自行苟欲爲端本之政養竹莫如養筍定限則依草記所請而先自貢筍特爲限前停封御供旣停則雖一條半條若踰境內道臣守令其罪何居乎但薦獻事體至重限前則兩南分年輪封而亦依廣魚海衣魚卯例勿務體大以細簳之軟嫩者封進事分付每歲以茁長形止依舊例從實狀聞事分付又啓言箭竹之爲軍器所須楮木之爲利用所關其緊重莫過於此而邇來種竹種楮公私俱罕一道之內舊田荒廢幾乎絕種此皆由於官無勸課培植之效民有誅求侵虐之苦而然誠不勝寒心蓋種楮本是僧業而三南寺刹盡爲凋弊僧徒散亡楮田隨荒苟究其源流弊已久而至於種竹一款私田姑無論公田之如羅州三鄕一面盡是竹田竹品最爲剄剛一國之箭簳皆出於此而公家之許置監官守直除役禁養法意嚴明而奸弊多端漸至童濯公田如此況責私田乎僧徒種楮旣無以復奮則就其民田或材里勸課栽植務從多數作爲渠輩產業以厚其生而村氓之加資難保其樂赴種至十日耕者爲先復其戶過此者除其身役使之興起樂業三鄕養竹宜有別般申飭之道奸民偸竊私賣之弊設禁嚴戢進上外俾不得芟刈限以數年期有茂茁之效始自公田遂及其私種至十日耕復戶除役一如楮田之例而毋論楮竹畢竟奏效專在於道臣邑倅而年終之七事登聞毋敢如前循例擧行一從楮竹田新種實數先施考課之典仍以其數枚擧年終狀聞以爲自朝家勸懲之地事定式行會而此亦依靑大竹例成節目上送之意請一體分付於三南道臣允之敎曰曾見湖南收租案有禁養田免稅之規而有名無實爲弊至此況箭竹之軍物所關楮紙之小大日用欲責蔚然之實效則其所矯捄莫如多植勤播而所謂免稅土地之皆歸烏有可知此等處爲先出稅著竹茁茂隨卽還免抑或爲一道乎無論如此如彼令道臣別具意見成節目後錄狀聞事分付
정조 17년 · 강
命西部被告人朴紹完勿論發告漢嚴刑勘律
정조 17년 · 목
刑曹啓言西部房連得發告內其弟春大以朴紹完雇婢之夫居生於朴紹完廊下本月十三日被打於朴紹完翌日三更致命云故發甘該部使之如法檢驗矣卽見初檢屍帳則屍親房連得與其母其妹之招皆以爲朴紹完踼胷膛而有傷處之說聞於春大妻八月處云被告人朴紹完招則以爲今月十三日春大飮酒泥醉直入內庭多發辱說故戒責推出之際春大困酒披靡自仆階上撞破醬甕故曳起頭髻逐出中門外矣翌日聞八月言則春大忽然大痛故淸心丸果爲買用而畢竟無效云屍帳則眼合口開腹肚膨大而仰合面俱無傷損實因以病患懸錄矣大抵獄體至重必也實因分明詞證俱備然後可以成獄而今此春大之死以實因則所謂被踢之胷初無踢痕帶傷之面亦無傷處而無論踢與傷渾體上下無一可執之端則屍親之言未免落空矣以詞證則連得旣不目見只聞八月之言八月亦非別人卽是春大之妻而無他看證之人則連得八月之言固無足取信矣且以無冤錄諸條觀之眼合口開初非踢死之症腹肚膨大沕合於醉飽致死條則春大之醉飽過度隔塞致命不待各人之供而可知其十分無疑以此以彼成獄一款有非可論故覆檢則勿令擧行而春大以雇工婢夫旣有此被酒詬辱則以紹完之年少氣銳雖難責其雍容區處而身被衰麻手握頭髻以至於醬甕撞破之境則想其光景亦不無下乎之跡此則自臣曺各別懲治殺獄發狀何等愼重而房連得之不見傷處之如何只憑無根之傳說有此發告者其在懲後之道不可仍置亦爲考律勘處何如敎以婢夫之於妻上典名分截嚴近來犯分之習益甚至有此獄之公然發告若此則士夫猶無論閭巷之民何以役奴使婢乎又何以正名分乎此事成獄非所可論自當勿施所謂發告漢情理自情理風化自風化況情理又無可言者乎卿其各別嚴刑勘以詐不以實之律
정조 17년 · 강
命雲峯兼營將此後以有地處聲績人各別擇差古群山設重鎭事及久勤窠移設於最居海要之牧官一款幷置之
정조 17년 · 목
兵曹啓言前持平趙恪上疏以爲雲峯處在八良峙之下顧其地勢雄據嶺下扼嶺南右路之喉自古設置兼鎭以爲防守者可見籌謨之密勿而主將素之威望軍卒自耒凋殘徒有兼鎭之名而無防守之實本縣傍近邑中就其幅員之稍大處劃付數面俾增其軍額稍優其官況又陞爲履歷窠與邊地相等而別遣有聲望才略之人以重關防云又以爲自本道水營至湖西水營其間海程殆近千里而古群山最扼其要衝自古有置防營之議而年前以本鎭僉使陞設營將俾主山北操場矣今降爲久勤窠以虞候替令行操以此天設之海防置主鎭之將而無號令節制之權防禦營將官特設重鎭於此而久勤則擇湖南牧官最居海要者移設邊將使之兼牧爲辭矣雲峯處於八良之上介於兩累之間足可謂之水陸咽喉割土地以厚廩祿增履歷以增威望其所論列不無意見而第割土地一款係是大更張則固不可輕議履歷事朝家旣以關防設置營將仍兼討捕使則今不必陞爲邊地履歷徒取其虛名而已且威望不係於名號專係於得人此後則雲峯兼營將必以其有地處有聲績人各別擇差事分付東銓至於古群山則與蝟島格浦幷峙於海島之中從古有要衝之稱而第念兩湖地形遵海而南數千里以邑以鎭星羅棋置者曲曲有之莫非要衝則今以其爲要衝而幷置防禦或營將則將不勝其紛然此鎭本是久勤窠其耒已久年前之設置營將不過出於爲七山以北之水操一時權宜之擧而本鎭還屬久勤水操亦付虞候則今不必更設營將徒煩施措而已久勤窠之移設於最居海要之牧官云云設官分職各有所據則將此與彼亦非可論請幷置之允之
정조 17년 · 목
以丁範祖爲吏曹參判韓光植爲校理閔台爀爲右尹洪良浩爲大提學良浩沈煥之會圈八點林濟遠爲刑曹參判鄭東榦爲舍人
정조 17년 · 강
命婢夫之向妻上典情犯絕悖而因治罪邂逅致命者勿爲成獄
정조 17년 · 목
敎曰婢夫之於妻上典名分何如特以殺有償命爲施惡蔑紀之端而爲其妻上典者未免彌縫爲事以至欲治不治兩班如此中人何論中人如此市井何論如此不已則將使等威日紊誠非細憂每欲一番定式而未果矣今以刑曹稟決之殺獄觀之所謂婢夫所爲誅之猶輕豈可議到於成獄乎若社凌犯之漸宜先潤色於金石之典然後有奴婢之上典雖甚殘微無勢力可得以行號令而婢夫之惡習可以除矣有國所重莫大於風敎夫爲妻綱上典爲奴婢之綱淫女之鶉奔也除非幷殺奸夫女於奸所則例皆成獄償命而先朝特軫風敎之日渝諸凡挽裳對飯而現捉於本夫之類皆許惟輕之典妻上典之於婢之夫不敢下手下手而邂逅死則必償命此何異於奴婢之犯上典乎其視悖漢之與淫女一番挽裳一番對飯其輕重淺條尤有間焉然則妻上典之治罪犯分之婢夫而婢夫致斃者決不可勿問事實一例償命大臣及曾經刑官諸臣各陳所見領議政洪樂性曰近來名分之紊亂誠一痼弊至於婢夫之凌辱妻上典不但疲殘士夫家比比有之閭巷賤流尤爲特甚若或有意外殺死之獄不問是非一例訊推無所區別則其爲虧傷綱紀所關非細爲法官者當觀用意與邂逅如其用意則固不可枉法闊狹而若係邂逅則初不直斷以殺獄別具意見仰請稟裁後決處恐合於嚴法律扶風敎之一端矣行司直鄭民始曰婢夫之居接廊底視同奴僕者若有凌犯之事則未及告官略加懲治不是異事而因此邂逅者亦與凡民同律果爲太重以此之故雖士夫之家於悍惡之婢夫不敢誰何至於閭巷之人殆不能支堪傷風敗俗莫甚於此若其罪不至死而用意戕害者固當如律而其他笞杖之屬若許以參量自斷以假其威制之權而或致邂逅從以闊狹則彼亦必知畏而自戢其有補於風化誠不少矣行司直李文源曰殺獄雖重所謂婢夫旣有如奴之名固不敢橫恣而近來風習漸壞勿論京鄕士族之疲殘者閭巷之無勢者爲其使婢子待婢夫無異已僕不隔內外撫馴無嚴不是異事一有呵責不有分義肆發惡言爲其主者至或乘憤手毆邂逅致斃則輒以償命告官以是之故箠責非所可論而不敢加一言反以出給其婢以溫言順辭誘而出送此乃大關風化蓋雖在己僕不告官擅殺自有其律如或用意戕殺婢夫則固當參考情法而不然而邂逅致斃以償命告官者參量輕重合有稱停然後頑惡婢夫之徒庶有懲勵之事疲殘無勢之輩似有御婢僕之道矣戶曹判書沈頤之曰各道徒流案中凌辱妻上典者十居其半因此而有傷風敗俗之歎朝家滐軫此弊年前有特敎申飭之故法官亦不饒貸而此輩終不知戢冒犯者多今若定以笞杖幾何自斷之法而或有邂逅致命之事杖數之內則勿問故爲戕害情理絕悖者初檢後具由草記備陳獄情以待處分始爲成案法律無以撓屈風敎必有扶植矣右參贊洪秀輔曰以婢夫而凌辱妻上典其犯分傷風比諸尋常行路之辱罵士夫尤爲痛惡乘憤懲治容或無怪若以不幸致斃直爲償命則終似過重然殺人之律三尺至嚴末流之弊不可不念戶判所奏定笞杖之數而先立累限酌情法之間而仰請處分云者誠爲得當矣兵曹判書徐有防曰婢夫之凌辱妻上典毋論士夫家與閭巷誠爲莫大之痼弊間或有殺死之獄而其用意故犯者固無奈何而如其因其凌辱略加懲治不幸有邂逅致命之擧則均用與凡人同律之律大爲不可總使之酌量自斷戶判之具由草記云者誠有所據惟在博詢而處之矣吏曹判書金思穆曰近來婢夫之凌犯妻上典種種有之事關風化宜有一定之規今此戶判所奏雖有獄情之邂逅或絕悖者具由草記以待處分使法律無撓屈風敎有扶植云者恐似得宜矣禮曹判書閔鍾顯曰法律雖重而事係風化則法亦有不可不闊狹處臣意則依戶判所奏凡有似此情犯爲獄官者酌量事理以爲稟裁之地恐好矣開城留守李秉鼎曰婢夫之凌辱妻上典無論京鄕誠爲痼弊士夫孤寡之家閭巷寒微之人尤受其害大關風化而但區區愚淺之見三尺自來至嚴祛弊生弊亦不無慮況閭巷之人婢夫之中亦多儕流凡有獄案欽恤闊狹惟在上天之造化恐不必作爲定制矣刑曹判書徐鼎修曰臣亦別無他見而所謂婢夫亦有許多般或有多年使役無異奴僕者或有一時依接便同路人者今若定爲一定之規則似不無掣礙之端此後如有似此獄事而情犯之初無可疑者自當勿論若其不可不成獄者則議讞之臣據實陳聞以爲稟裁闊狹之地似好矣予曰詢問之意豈徒然哉蓋欲嚴等威正名分兼寓生道殺人之義也今雖闊狹豈必以此爲弊若以假與治罪之權爲枉殺之慮云爾則此有大不然奴婢之於上典旣許殺活其不告官之律不過決杖而未聞以此有枉殺之爲弊至於開留所奏中閭巷人婢夫亦多儕流云云尤未必爲然向所謂婢夫云者特推率接廊下如奴使喚者之謂也誠如重臣之說則士夫之家畜人家婢僕而見殺於本主者亦當不爲償命乎此則重臣之慮誠過矣今番詢問之擧積有酌量而爲者自今人家率接之婢夫向妻上典肆發惡言情理絕悖而妻上典治罪邂逅致死者部官報干該曹依挽裳對飯律勿爲成獄情非絕悖治非邂逅則獄具後草記稟決不當發告而發告者定律反坐其他言語之不恭行事之犯分者不分輕重隨現告官嚴刑定配俾人家婢夫輩知妻上典之有處置之權事分付京外
정조 17년 · 강
御春塘臺試關西武士遠射人
정조 17년 · 목
關西抄上武士鐵箭入格別單永柔閑良元道英一矢一百七十步二矢一百八十步三矢一百七十步陽德前五衛將鄭元赫一矢二矢三矢竝一百七十五步平壤折衝金鳴潝一矢一百六十六步二矢三矢竝一一百七十五步成川振武士韓述道一矢一百六十八步二矢一百七十八步三矢一百七十步順安前萬戶閑良金啓默一矢一百六十步二矢一百六十一步三矢一百八十步安州直赴李瑢謙一矢一百六十九步二矢一百六十四步三矢一百七十三步博川直赴金宗喆一矢一百七十步二矢一百五十九步三矢一百七十步平壤閑良崔景祚一矢一百七十一步二矢一百五十二步三矢一百六十步出身金學象一矢一百六十步二矢一百五十九步三矢一百六十四步前忠壯衛將金碩振一矢一百六十一步二矢一百五十九步三矢一百六十二步直赴康在徽一矢一百五十五步二矢一百五十八步三矢一百五十六步李潤哲一矢一百五十四步二矢一百五十五步三矢一百五十五步敎曰凡事不始則已旣始之後宜責鎭長之效今番關西抄上武士比年前頗勝道帥臣奉行之恪勤可以知之殊甚嘉也此後益加飭令課習俾人人皆越二百步事令兵判卽爲行會帳殿鐵箭遠射人召試時永柔閑良元道英近二百步特爲直赴殿試待唱榜日無論有窠無窠直爲除職單付知所聳動安州直赴李瑢謙博川直赴金宗喆平壤直赴康在徽李潤哲等皆越百七十步內外惟潤哲雖遜地處最勝右四人唱名後除薦除將鬼取才來年六月都政別爲試取其中居首人除職此後亦當有似此勸奬之擧矣順安閑良金啓默成川閑良韓述道平壤閑良崔景祚俱越百六七十步幷直赴殿試陽德前五衛將鄭元赫雖不及二百步射法最優身手最勝而三矢皆近百八十步令道臣拔例陞差將官收用後狀聞射藝若長進來頭抄上時更爲抄上事分付平壤折衝金鳴潝前忠壯將金碩振皆不及鄭元赫令兵曹優給木布事分付出身金學象與李瑢謙等矢數則相等而亦已越薦未入格於取才云來都政一體許赴於李瑢謙等別取才事分付
정조 17년 · 강
命利城親騎衛孔先德兄第起送先德獄案道臣詳査卽爲酌決
정조 17년 · 목
總戎使鄭民始啓言北道利城親騎衛孔先德卽前朝檜原君孔紹之後孫而世譜亦在其家年未及三十身手壯健膂力絕倫可合奬拔者而適以殺獄滯囚聞其事情亦非首犯不至成獄者而旣在縲絏之中則姑不可擧論其第仁德年未滿二十而膂力幾與兄比云請令該道卽爲起送從之敎曰孔先德膂力之外所貴者姓字況世派明有可據者乎苟果難赦宜念世宥且況獄案容有可議者云乎令道臣取考文案如可傅生卽爲酌決一體上送事分付
정조 17년 · 강
命壯勇營馬步軍兵勤慢以連十勤連五慢定爲賞罰
정조 17년 · 목
壯勇大將金持默啓言本營馬步軍兵勤慢連五次之類各施賞罰事曾有定式而今冬等乃爲考準之限故抄出則連五勤至於九十七名之多勢難一一論賞宜有變通之道而其中使役之苦歇各異旗隊總則依前擧行統首則依十考例賞以連十勤罰以連五慢事請更爲定式施行從之
정조 17년 · 강
刑曹判書徐鼎修疏辭新資賜例批
정조 17년 · 강
遞承旨洪義榮以金啓洛代之前望也
정조 17년 · 목
勉兢違召政院捧入罷職傳旨敎曰處義雖過一伸亦可許遞前望單子入之待下批牌招察任
정조 17년 · 강
以南公轍爲承旨前望也
정조 17년 · 강
命故相李性源議諡當日爲之
정조 17년 · 목
敎曰故相李性源撰狀雖久太常未及到付再明日議諡不得爲之云旣聞之後豈可踰日舍人姑不減下卽爲會議仍於今日政下批事分付兩司亦爲牌招擧行
정조 17년 · 목
以徐有沂爲獻納李鼎揆爲左尹鄭昌順爲同成均
정조 17년 · 강
行常參于熙政堂仍召見大臣備堂久任郞廳輪對官
정조 17년 · 목
予謂左議政金履素曰今日臨殿踐是位行是禮惓惓於體例上儀文者上而承遺大投艱之業下而爲裕後貽燕之謨也蓋朝廷之尊不尊專係於體例之嚴不嚴故臨御以後每於此等事隨現隨飭或不無下行之嫌者非獨爲外面觀瞻而已今日總管騎堂之冒入楹內久任郞廳之混廁三司之班無非失儀者此蓋平日無所拘檢而入公門猝欲行擎拳曲跽之節其可得乎俄於重臣批旨有所槪及而祛其放倒之習猛加收拾之道其責都在於卿等予之有望於卿等者誠切矣近來朝行間無論文武皆不免此等風習而尤可痛惡者卽所謂我國蔭官也文臣武弁以文以射各有所業朝廷之需用亦隨其才能之高下而各適其用則惟彼南行非文非武徒藉先蔭外而屢典州郡內而坐享廩祿宜盡當官盡職之道而不惟不思盡職初仕以後其計不出於謀身濡染見聞此習漸滋得一筮仕而抛却儒業計在作麾而認以妙方此予所以痛惡者且年來懲貪之典或施於文武官而此輩則無一抵律豈眞無有而然乎方欲隨現痛繩而姑未果矣丙申以後初仕蔭窠之略爲減削亦可見予意之有在矣今所謂揚揚街路蔑法而凌分者安知非此輩之所爲耶揆以國體誠非細節看作尋常闔眼緘口之失予於卿等諸宰不能無慨然矣履素曰聖敎誠至當矣臣等豈不間間有此習而不能各自揆飭致承下敎不勝萬萬悚恧而莫非如臣無似忝在董率之地不能事事之致矣予曰過矣過矣繼自今卿等各自淬勵期有實效可也吏曹判書金思穆曰禁都擇差事判義禁洪檍以爲經歷依三曹例無論四五品通融移擬則可以另擇至於都事今作序陞之窠雖欲擇差其勢末由依前作初仕窠甚好云而部都事之換作初仕定式未久則到今不可銷刻更無變通之道故姑未從長決定不得稟處矣予曰俄以蔭窠漸減之意有所酬酢所謂童蒙敎官自來有名無實至於四員之多尤爲無義就其中二員權減二員陞作六品窠似無妨或於守奉官中換作奉事直長窠則禁都之還作初仕自可移此代彼此外有甚從他變通之道乎卿其退而爛商後日更稟可也大司憲林蓍喆曰臣目見亂逆肆橫義理湮晦耿耿憂憤居常菀結于中及叨見職屢登筵席連陳所懷未蒙允兪矣語未訖予曰前者屢言之事又何發端乎顧名思義言固好矣而餘外可言者不一而足則每筵必以此陳談徒事塞責輒謂此事不得請之前不可及於他語視爲藉口之欛柄看作不言之妙方卿之事太欠誠實矣蓍喆曰聖敎之下臣不能無憾於天地之大也朱子聖人也當宋朝南渡之時箚議與封事中所言不出乎復讎雪恥四字則以臣懲討之事何可謂之不誠乎予曰朱子時國讎在於夷狄宜其如此矣蓍喆曰此則不然宋朝之讎果在遼金而今日諸賊卽臣等不共戴之讎也討復之義何間乎朱子之於遼金哉外間或有以臣頃日所奏謂作不言之欛柄故臣竊慨恨不意殿下又有此敎也予曰外間果有是言耶可謂文人意思同也予無允從之理而卿則曰此啓得請之前不可發一他啓云者此路一開後弊難言也命推考蓍喆曰然則臣之自處唯有有言責者不得其言則去一句而已予曰去將何之蓍喆曰退伏田畝則是亦去也洪彥燮之事臣不能辦得者實由於貪戀祿位之心矣修撰崔獻重曰近來癘氣無歲無之自冬而始熾于春夏其爲憂悶莫大於此年前關西道臣因朝令別行癘祭不久自息此實我聖上恤民之念格神之誠致此孚應之捷也臣不勝欽仰贊歎而見今日候尙暖頗有更熾之慮都下如此遐外可知臣謂分付諸道一依關西例各別致處設祭之地宜矣履素曰儒臣之言非不好矣而非時癘祭恐不可輕易設行矣予曰然矣
정조 17년 · 강
命以來正月親行祈穀于社稷
정조 17년 · 강
遞大司諫李敬五司諫李遇濟
정조 17년 · 목
敎曰諫長聞有實病亞諫有實故以致深夜違牌云竝許遞若此則今日常參諫院無一新啓乎政官卽爲牌招開政以入侍中人擬入待下批先入侍後謝恩
정조 17년 · 목
以鄭致淳爲大司諫致淳宋銓新通李錫夏爲司諫錫夏崔獻重新通
정조 17년 · 강
飭諸道道臣殺獄未錄啓中如有獄情可疑者出意見狀請稟處
정조 17년 · 목
左議政金履素啓言諸道殺獄必以情犯可惡詞證俱備者錄啓蓋其法例然也錄啓之後或有特蒙好生之德置之惟輕之科生者浹恩死者無憾而至於未錄啓罪囚則比諸錄啓中罪人雖或有情犯稍別詞證不明者而特緣獄案旣成又因被囚多年道臣守令雖知其可疑而終不敢擅自傳輕月三訊推如例爲之然則諸道列邑安知無抱冤枉而無路自申者乎道臣新赴任後卽爲審理殺獄已有定式而只就已錄啓者論理狀聞而已至如未錄啓罪人則多不得擧論未蒙一視之政者亦涉矜惻分付諸道道臣凡殺獄未錄啓中如有獄情可疑之端者出意見狀請稟處恐合事宜矣從之
정조 17년 · 강
飭諸道道臣捧糴穀品察飭精捧仍飭舊還之未收殺而稱以準捧之弊
정조 17년 · 목
左議政金履素啓言蓄穀備豫法意至重而或値歉歲守宰之催科者惟以目下之多捧爲彌縫之計全未念及於嗣歲之民食以是之故穀品麤劣邑邑皆然間有停捧之時則尤爲吏鄕弄奸之資轉成痼弊良可寒心今則幸値豐登民力不至如前若或一向因循所捧之穀又欠精實則來頭分給之際實惠未究流弊滋甚臣謂另飭諸道道臣使之逐邑察飭俾有實效至於舊還之當捧者每當歲末或不無未及收殺而稱以準捧之弊穀簿之紊亂多由於此此亦預先嚴飭俾無從後現發大段抵罪之意一體嚴飭宜矣從之
정조 17년 · 목
左議政金履素啓言堂下武臣朔試射旣有各技試取之規矩則滿四矢者呼不於他技者亦云可駭第聞月前朔試射時堂下武臣數人以其已充四矢之故呼不於騎蒭則兵判謂以違式一竝草記請汰云汰之誠是矣而又聞伊日騎蒭因日暮而旋卽中撤云苟欲守法則騎蒭之中撤非矣旣已中撤則準矢者之落職亦冤矣不但物情之擧懷不平前後事面殊涉郞當雖以朔試射言之至月試射之公然停廢尤極未安請兵曹判書鄭好仁推考從之
정조 17년 · 강
命禁衛營海西米保中金川等四邑換作太保
정조 17년 · 목
左議政金履素啓言頃因禁衛大將李漢豊所啓該營米保中數千石換作太保便否關問各道矣卽見黃海前監司李祖承所報則以爲今此以米換太非止一年之事而參以事勢則金川平山海州康翎等四邑田多畓少以太備納稍可便易爲辭矣該營以支放太條之苟簡曾有此變通之請而關問諸道擧皆不願而金川等四邑田多畓少以太備納旣云便易則四邑所在該營保米準折換太不害爲兩便之政依所報換作之意請分付從之
정조 17년 · 강
罷備堂鄭昌順金持默兵判鄭好仁職
정조 17년 · 목
左議政金履素啓言今日常參旣有兼行次對之命則備堂之自侍衛退出者當爲還入同參於次對之班而諉以侍衛之已退不爲入參者跡涉占便事甚未安當該備堂鄭昌順金持默竝推考臣旣以兵曹事有所陳達而奏事未畢之前徑先起立若將分疏揆以事體亦極未安兵曹判書鄭好仁亦爲推考何如予曰近來朝體之不嚴甚矣雖以今日兵判擧措言之設使大臣請推之言差爽於本事徐待奏語之畢陳罪名之如何而以疏以言間當於筵退後略申情勢而已敢於法筵肅穆之地挺身勦說惜乎大臣之未能卽地規正而一味聒聒不顧事面寧有如許體例今則卿旣請罪罪名太輕兵判鄭好仁罷職異於年少新進則豈昧應行格例而侍衛先退之後旣不各就備堂本班欲以詢問事顧問終不知在何處其徑歸私次可知兩備堂亦不可推考而止罷職
정조 17년 · 강
命昨年戶曹貸用惠廳米之以均廳米還報者更以備局軍作米還報推前惠堂徐有隣仍飭此後毋敢如前闊狹
정조 17년 · 목
惠廳堂上鄭民始啓言昨年戶曹貸用惠廳米之代以嶺南所在備局軍作米二萬石請得以報而該道還穀多數停退備局句管穀無以充此數且本廳需用時急不得已以均廳軍作米取用均廳軍作米設置之後曾無自他司取用之例此路一開有違事目前堂上亦以卽爲釐正爲言今年該道停退還穀旣已準捧備局句管之穀自當有裕依戶曹當初請得以備局軍作朱二萬石充補昨年所用均廳軍作米後釐正會案之意請申飭該道予問大臣之意左議政金履素曰均廳軍作米設置法意事目至嚴從前不敢任意取用則以備局軍米之不足移此補彼事極駭然係是創行有關後弊請當該堂上推考從之敎曰均廳事目何等至嚴則無論事勢之如此如彼首自闊狹大關後弊此後更有如前之弊該堂勘以違令之律
정조 17년 · 강
命嶺南漕卒回糧貸給之惠堂徐有隣鄭昌順金尙集罷職各年漕倉邑守令捧現告拿處令廟堂嚴飭此等之習仍飭京外貶目黜斥沽譽者旋削有隣職
정조 17년 · 목
惠廳堂上鄭民始啓言近年以來以嶺南漕卒之無回糧自本廳貸下米石仍令漕倉收捧於漕卒而上納矣自該倉直於除留米中會減上下三次貸去之數爲七百六十餘石矣漕卒旣有越海糧回糧米則又爲之貸下回糧已是大惠不爲還捧以除留米會減極爲駭然除留法意與儲置無異則決不可無端犯用而況漕卒之給糧本自有裕則又以公穀上下尤爲無義旣無前例不可創開申飭該道使卽還捧於漕卒待明春添載上送本廳旣令收捧上送而該倉之不有京廳知委擅自冒減於除留米者不可無責各年漕倉邑守令令該道捧現告上送拿問處之何如予問大臣之意左議政金履素曰漕卒回糧旣自該倉題給則京廳之貸給已是意外而該倉不卽捧上充補以儲置任意會減極爲駭然該堂爲先從重推考會減勿施貸給本米卽爲準捧還充之意嚴飭分付何如敎曰大抵恩渴之弊莫有甚於近日其責固在於朝廷上好下甚爲弊日加有司之臣如此營邑之臣又如此本事委折則雖未知其緣甚而一則曰法外二則曰法外也法外之事初何以許之旣許而又不致察於營邑之法外勘定節節駭然不可仍置當該各年諸堂兼施罷職之典此後此等之習自廟堂各別嚴飭有司營邑之臣而貶月當前先從未封啓諸道須於貶目黜斥沽譽者無論違道與否切勿純褒甚者置之中下事分付京各司亦爲出朝報嚴飭○大司憲林蓍喆所懷以爲惠堂處分之聖敎誠爲至當大抵法外恩賞雖出於自上特施其流之弊固不可勝言而況彼掌財之臣擅施無例之擧難免要譽之迹者揆以事理寧非可駭之甚者乎當該創開之該堂不可罷職而止臣謂特施削職之典宜矣從之
정조 17년 · 강
命舟橋都廳都監別將李儒敬改差
정조 17년 · 목
舟橋堂上鄭民始啓言舟橋都廳都監別將李儒敬身病添劇不可不變通請都廳及別將之任今姑改差待別將差出後啓下都廳從之
정조 17년 · 강
飭諸臣蓋思淬勵謹飭朝儀尊體統敦禮讓仍命廟堂朝紳間讓路回避等事另究修明之道
정조 17년 · 목
行司直李文源啓言搢紳相敬乃所以尊朝廷也隔二等則隱避隔一等則讓路自是體貌而近來或於街路往來之際宜讓路者不讓路宜回馬者不回馬宜隱身者不隱身不念爵秩之高下戛過前進便作能事此爲壞損朝體之大者自廟堂各別嚴飭洞革前習似好矣敎曰卿之此奏可謂目下先務是矣是矣國之有體統猶人之有家法莫曰屬於儀文間細節灑掃應對爲齊治平之本大抵通之事父將以遠之事君也入而敬兄將以出而敬長也爲學做聖之方其要亦自外面威儀上用工始觀於程子四勿箴制之於外之語及朱子敬齋箴正衣冠之訓庶驗予言之不誣數十年來朝端乏矜式之美野外無在山之畏童習浮靡長蓋放縱居常動作不識繩墨及其立朝從官已不免技癢之所使且況濡染於先進者卽亦這般風俗則禮讓二字非所可論常常以體統邊事隨處提撕不嫌其叢脞者是豈得已而然予亦不言將作如何貌樣耶雖自今日自卿等蓋思淬勵凡有過於工謀不欲開口者各自相規而位卑人之於官高者侮慢而易忽擺却軌範之類亦卽一一規正毋或饒貸則庶僚自可觀感以至輿儓亦必知等分其收效之處有不可勝言體統立則朝廷尊而自好之士亦當輩出不待加勸而將使揖遜之風不獨專美於唐虞卿等須勿以予言看作陳談爲先以此出擧條頒示朝紙至於讓路回避等事仍令廟堂另究修明之道
정조 17년 · 강
命都政前郡守以上窠以限滿守令通融備擬
정조 17년 · 목
吏曹判書金思穆啓言今朔爲始當爲儲窠而若出郡守以上窠則雖非啓請邑限都政前以限滿守令通融備擬已成近例請今亦依此爲之從之
정조 17년 · 강
飭三南道臣拯劣米從年條趁明春作錢上納沿邑米賤處以本米添載稅船以納
정조 17년 · 목
戶曹判書沈頤之啓言拯劣米以年條舊近替當價本作錢上納出於民無加納之弊邑無漕轉之勞也近來沿邑吏鄕或以已捧謂之未捧不無中間弄奸之事如是而豈無再徵之弊乎今年三南年事幸値登熟沿邑拯劣米一從年條依定式作錢上納於明春而近聞沿邊布直或不滿三兩錢間以代納爲難便云此等處從民願以本米收捧添載於稅船以納亦爲便民之政請竝以此申飭於三南道臣從之
정조 17년 · 강
飭嶺南八邑各樣彩席精織趁月令上納仍飭該庫毋得循私苟捧
정조 17년 · 목
戶曹判書沈頤之啓言長興庫所管龍宮義城醴泉永川豊基順興安東榮川等八邑二八月令所納各樣彩席乃是進獻及方物所需而近來席品劣下織法粗麤長廣未準尺量彩花全無鮮色而臨期上納周旋不得每當封裹狼狽多端其中龍紋席卜定數少擇封無路揆以事體極爲寒心蓋定其月令趁期上納法意有在而愆期稽滯拖到封進之時者俾京司點退不得苟充捧上之奸習也其弊專由於道臣不爲申飭邑守亦不檢察匠手自織自納之致且於席價上下之際必有吏鄕許多奸弊自明年爲始織必堅緻紋必鮮明必於月令內上納而若或過限則道臣邑守草記請勘該庫郞官拘於情私或以品麤紋渝長短廣狹不堪入用者苟充捧上則該官員草記嚴勘事請嚴飭該道及該庫從之
정조 17년 · 강
命元子宮進獻曆書監印官申潤國鄭守完賞加
정조 17년 · 목
觀象監提調沈頤之啓言至日元子宮曆書進獻日官自本監從所願施賞後草記事命下矣問於監印官申潤國鄭守完則渠等方在三曆官俱食長祿料祿更無可付者昨年以特恩已施加資之典所願亦不外此而此非自下所敢草記擧行者故敢此仰達敎以施以賞加之典
정조 17년 · 강
命來元日賀禮時遵舊例用樂
정조 17년 · 목
禮曹判書閔鍾顯啓言祈穀大祭有親行之命而初一日陳賀旣是無前之大慶又有當遵之舊事軒架鼓吹似當依例磨鍊矣從之
정조 17년 · 강
命祈穀上辛用立春前後當否內閣弘文館博考以聞收議大臣文任該曹指一稟處
정조 17년 · 목
禮曹判書閔鍾顯啓言明年立春在於初四日而上辛祈穀在於初三日矣月令元日祈穀在於迎春東郊之後則祈辛之禮恐當在於立春之後且考宋史景德中廷臣奏啓蟄而郊乃三代彝章郊在春前乃後世變禮請以正月立春後行上辛祈穀之禮從之然則記傳所載明有可據宋朝典禮亦可倣行祀典至重雖不敢遽議適有微見敢此仰達敎曰祈穀之用立春後上辛禮書本文文勢似然頗欠分明此所以唐宋以來有諸儒異同之論而歷代用辛亦各異規者也此一款非不欲博考釐正而予意則神之格思在於誠敬不在於立春前後辛日近於刊册印行之時亦未釐正者亦此意也然卿之所奏言則有據典禮則所關至重令內閣弘文館博考草記後仍令大臣文任獻議本曹指一稟處
정조 17년 · 강
飭殺獄檢驗時五家長橫捉之弊
정조 17년 · 목
刑曹判書李致中啓言殺獄檢驗法意嚴重所謂五家長例以近隣居生人捉來推問使之參證而近來有名而無實吏隸及里任輩符同捧賂放釋切隣居生者必以過去不當之人隨見隨捉枷囚多日每有騷擾之弊事之駭然莫此爲甚雖自該曹每每申飭而若非朝令恐無以嚴禁此後如有如前橫捉之弊當該檢官論罪之意請出擧條嚴飭京外從之
정조 17년 · 강
命園所追定火巢內田畓依例免稅
정조 17년 · 목
水原前府使趙心泰啓言聞差使員曹允植之言追定火巢內有田畓而爲八結三十九卜零云田畓則從時價買得結卜依元火巢例免稅之意請出擧條知委該曹從之
정조 17년 · 강
命入侍將臣棍治禁軍別將李得濟仍飭諸將臣嚴飭武弁體例
정조 17년 · 목
御營大將李敬懋啓言禁軍別將李得濟向於庭請班中有壞損體貌大駭瞻視之擧故推治其書員矣不惟慢不知警乃反除汰被罪之書員故捉來他書員則又爲除汰跡涉淩級事極駭妄請禁軍別將李得濟罷職敎曰大抵近俗工於自已之謀身所謂體統間事一例闔眼身計似便獨不念國體乎此所以今日筵中嘉乃於守使之奏致慨於大臣之不爲請罪兵判者也況將臣之於亞將體貌自別設令卿等處事稍過分數爲亞將者固不可相較而侮蔑焉敢於體例間事乃爾乎罷職適中占便入侍將臣筵退後開坐公廨拿入李得濟決棍後草記此後武弁等體例一或解弛自卿等難免其責另須着念
정조 17년 · 강
命內試射時貫革排立依外試射例使衛軍擧行
정조 17년 · 목
軍器提調李漢豊啓言內試射時貫革排立之役軍器寺貢人與衛軍互相推諉事更爲査實則其所推諉俱無可據之文跡而第其內外試射宜無異同外各處試射則貫革排立等節衛軍專當爲之獨於內試射使軍器寺貢人擧行者事甚斑駁且衛軍則每貫革四名旣已待令稍早許入使之排立似涉便當矣從之
정조 17년 · 강
命廟堂稟處鑄大錢便否
정조 17년 · 목
戶曹正郞鄭東敎啓言近來錢荒忒甚捄弊之道惟有鑄錢而以銅錫極貴之致權以子母餘剩無多今若鑄以一當十錢而每一攵以五六錢重爲定則常平通寶一兩所入可鑄當十錢二十餘攵非但爲捄錢荒之道亦當大有補於經費名之曰十錢通寶與常平通寶竝行則誠爲公私兩便之道而事係變通請下詢廟堂處之從之
정조 17년 · 강
命稅穀臭載申飭事該郞與判堂議之
정조 17년 · 목
戶曹正郞李始源啓言近來經費匱乏之中米糆尤爲不足而每年臭載其數夥然此皆故敗之類前此非不嚴飭而法綱漸弛奸僞滋長自分別立科條俾無如前之弊似好矣敎曰退與判堂議之
정조 17년 · 강
命大同木錢裝發日子依大同米發送例隨卽枚報拯劣米以錢代納之過年者一依當年條施行事及戶曹貸用惠廳米代以惠廳移送戶曹錢中鱗次除留事令該堂稟處或申飭
정조 17년 · 목
宣惠郞廳李潞秀啓言拯劣米以錢代納卽是曠絕之惠澤也在外邑擧行之道事當待秋成卽爲收捧上送而不此之爲拖至年久之後托以年條之稍久減價上納者極爲駭然自今以後如非停退之時則雖或過年一依當年條定式施行似好近因戶曹米儲之不敷本廳米戊申以後貸去之數爲二萬六千餘石太爲四千石矣目今戶曹事勢亦難以米準報在前或有以錢代捧之例本廳每年移送作紙木外監罷貢木錢及均廳給代合以計之則木布爲一百餘同錢爲三萬四千餘兩矣本廳木錢亦患不足以此木錢中每年折半執留鱗次計減似爲兩便之道矣大同上納本有定限而近來外邑過限不納從中幻弄無所不至自今以後嚴飭各邑大同木錢發送日子依大同米裝發之例隨卽條報事定式施行而如或過限則自京廳別般論責似好矣敎曰大同木錢裝發枚報事依爲之其餘言于堂上可以稟處者稟處可以申飭者申飭
정조 17년 · 강
命拯劣米從民願發賣一款防禁事平倉自納以總廳還米移納之弊嚴禁事京畿秋大同趁限上納事令惠堂稟處或申飭
정조 17년 · 목
宣惠郞廳李憲儒啓言昨年湖西致敗嶺南左倉穀物因本道之狀請從民願發賣矣今年秋價錢始爲上送而一石之價多不過一二兩少不滿三四錢此雖水沈之米可合作飯作粥者則民間收價決不至如是零少而特以從民願之故不得相持循例捧上今若以此爲例來頭之弊有不可勝言而惠未下究徒損國穀此後則從民願發賣一款一切防禁依己酉年定式拯劣米代錢以每石三兩當年內收捧上納之意定式恐合事宜平倉自納乃是軍餉不虞之需而挽近以來各邑不以新結所出之米上納每以總廳還米移轉克納論其米色則陳久腐傷租粒相雜旣不合於貢需又不可以儲蓄故點退改色前後相續一年二年襲謬成習當初設施之意果安在哉此後則各別嚴飭各邑切勿以還米移轉換納必以新結米趁限上納恐合事宜京畿各邑大同自有分春秋上納之規本廳米儲自來不敷每每取用於有裕各廳當其冬序諸般貢下專靠於秋大同一條而挽近以來不遵舊例乃至冰塞惟事頉報不過數三邑來納而正自今爲始申明舊典毋或如前稽滯趁限必納之意更加申飭何如敎曰言于堂上可以稟處者稟處可以申飭者申飭
정조 17년 · 강
命賑廳錢各司筵稟請貸之規一切防塞
정조 17년 · 목
均役郞廳李廷恢啓言賑廳錢儲不敷且無歲入若當有事之時則實有難支之慮而近來私貸之請雖一切防塞間或有筵稟請貸者一番貸去之後延拖歲月仍不還報事之無義莫此爲甚請自今以後各司筵稟請貸之規亦爲防塞敎曰惠堂亦陳所見惠堂鄭民始曰諸司之請貸不報誠是難支之弊且目下廳儲不足實無推移之道此後一切防塞似好矣從之
정조 17년 · 강
命均廳軍作米勿以各穀代捧
정조 17년 · 목
均役郞廳宋持敬啓言均廳所管軍作米卽給代補用之需而近因歉荒捧糴之時或以各穀代捧者誠甚可悶今則年事豐登請以本米準數還作以備來頭需用之意出擧條申飭敎曰所奏甚好令均堂各別嚴飭俾有實效
정조 17년 · 강
命宮墻修築時毋得用全瓦補空
정조 17년 · 목
瓦署別提韓師鎭啓言每當宮墻役事本署貢人進排瓦子而看役牌將及蓋瓦匠軍不顧浪費墻上積心等物必以全瓦打破克入而畢役之後戶曹只計其外面蓋覆者以爲實入數故所用假令十訥則籌摘不過爲五訥矣貢人難支之弊莫此爲甚申飭該曹及三營門嚴防其弊以爲貢人支保之道爲宜矣敎曰戶判亦陳所見戶判沈頤之曰宮墻改築蓋瓦時補空不可用瓦礫故每以全瓦用之而籌摘則只計其外面實入貢人稱冤果有之矣敎曰此後嚴禁俾有實效
정조 17년 · 강
拿處兵曹正郞洪大協都監從事官李相璜假注書鄭文始李弘達等尋放文始弘達
정조 17년 · 목
承旨李勉兢啓言久任郞之不得以無所懷仰對事曾有飭敎而兵曹正郞洪大協訓鍊都監從事官李相璜司僕判官韓大裕旣是久任且是錢穀衙門而乃以無所懷直爲退出事體所在不可無警請推考敎曰司僕則近與堂上留意蘇弊云勿論其餘郞官拿處○政官及諫臺無牌招之命而文始弘達誤爲出牌也
정조 17년 · 강
重推大司憲林蓍喆
정조 17년 · 목
大司憲林蓍喆啓言臣屢陳沐浴之義終未蒙允兪之音則在臣私義惟當守有言責不得其職則去之義而適値常參有命冒登筵席更暴前者未畢之蘊奏未及半誨責遽下至以臣懲討之論歸之不誠之科夫懲討之義卽是擧國共公之論而只緣臣平日言行之不能仰格於君父有此責敎之備至竟致所懷之中撤以此情蹤顧何敢晏然於臺次乎請命遞斥批以勿辭○副修撰崔獻重所懷以爲俄者大司憲林蓍喆所奏懲討之論此實擧國之大義理也其言誠亦支繁而論以臺體則可奬不可摧折伏願特寢重推之命以光聖德焉批以不允
정조 17년 · 강
掌令李鎭宅請刊削前掌令姜鳳瑞賜批
정조 17년 · 목
掌令李鎭宅啓言懲貪之典實爲今日急務濟州前牧使李喆運之許多罪犯果如姜鳳瑞之疏則烹阿之典不可不用而第伏念官民之分本自截然況此耽羅一域邈在海外憑伏王靈維繫民心者賴有官長而已使喆運雖伏贓汚之律在鳳瑞已有淩犯之罪繡衣行査後未知處分之如何而其旣所云四字悖說不待査問之擧已屬誣罔之科謀陷土主自有當律今若以遐遠蠢愚之故而置而勿論則遠島頑習無以知戢請前掌令姜鳳瑞爲先施以刊削之典敎以所謂四字之說亦不過一時妄發渠於問啓之下以此爲對則與構陷差間其他事件有行査之命當待決末處分矣
정조 17년 · 목
司諫李錫夏啓言頃年字恤典則之頒下實出於我聖上如傷若保之至仁盛德而有司之奉行未必無漸不如初之歎近於街路之上間或有遺棄失所之弊請申飭該堂俾有終惠之道從之
정조 17년 · 강
命壯勇大將姑勿出代都提調總察
정조 17년 · 목
承旨洪仁浩啓言壯勇大將金持默纔以備局堂上罷職矣將兵之任不可無總察之人何以爲之乎敎曰壯勇大將姑勿出代都提調總察從事官發牌聽傳敎
정조 17년 · 강
推兩司諸臣遞正言尹悌東仍命拿處
정조 17년 · 목
悌東奏院啓訖仍請下諭予曰年少臺諫求助之下無一新啓事極駭然悌東曰方以所懷仰奏矣予曰然則何不於下諭前以啓論奏乎如無飭敎將欲捱過尤萬萬駭然如尹悌東輩不畏國體亦不念渠之曾所經歷者乎仍命拿處
정조 17년 · 목
吏曹前判書李得臣前判尹趙宗鉉前參判申光履前左尹宋鍈前監司徐鼎修前留守金魯永前承旨閔台爀前參議李義弼前參知睦萬中前司諫韓光植前掌令姜鳳瑞前府使林泰遠前判官李種徽前府使李惟稱前縣令韓弘裕前府使趙文彥前縣令李厚源前縣監李天晟前郡守金宗範李觀秀前府使李敏亨前學正金初燮前博士閔廣魯前牧使尹耆東前府使金命赫沈禧前牧使朴宗厚前縣監柳秉均前郡守柳相亮前縣令沈喜永前縣監任長源前佐郞尹益烈前縣監丁述祖前郡守李弘源前經歷崔景岳前府使林性運前典祀官洪秉臣沈奎魯金晦彬朴命燮崔守魯前郡守李曾祜前府使林泰遠竝敍用前縣監朴喆源職牒還給前郡守李顯昱前縣監趙鎭奎前府使朴綏源前郡守鄭時采洪采疇前縣監朴尙春朴齊家尹昌淳前奉事柳明觀鄭時養朴瀅源前府使朴綏源竝減一等前佐郞金膺著前縣監李天晟吳泰賢前獻納金熙采前佐郞任光白前別檢洪時濟前參奉閔致謙竝蕩滌○兵曹前水使金明遇前衛將李思祚前中軍李永老前僉使林栽洙申德就前萬戶金性一朴廷爀竝敍用前營將李顯宅職牒還給前營將朴瑬前巡將洪鏶前宣傳官洪章煥鄭惟儉前僉使趙宅鎭金命嶷前萬戶黃仁爀成履福竝減一等
정조 17년 · 강
命各司貶坐勿拘齋日皆於限內爲之
정조 17년 · 목
以徐有防爲兵曹判書鄭尙愚爲校理尹致性爲副校理
정조 17년 · 강
飭昌原府漕倉底失火人等拔例顧恤
정조 17년 · 목
慶尙監司趙鎭宅狀啓以爲昌原府使李汝節牒呈內今月十九日四更量漕倉底梁惡只家偶然失火次次延燒者民戶爲二百三十六戶統倉十三間水陣旗牌官廳三間及漕船六隻亦入燒燼中而該倉所捧租一千二百六十石內九百四十石盡成灰土漕船六隻內一隻盡爲燒燼四隻三分二被燒一隻三分一被燒云故自臣營發送親裨無或渙散之意面面慰諭亦爲分付地方官以爲及時結構之地敎以當寒失所極爲矜憫至於二百餘戶之多宜有拔例顧恤嚴飭該倅斯速結構畢奠接形止使之報營俾有實效事令廟堂分付
정조 17년 · 강
諸臺臣避嫌賜批
정조 17년 · 목
掌令李鎭宅啓言臣筵退之際昧例失儀伏承特推之敎私心惶恧措躬無地何敢晏然於臺次乎請命遞斥大司諫鄭致淳司諫李錫夏等啓言臣等筵退之際昧例失儀至有特推之敎滿心惶恧靡所容措其何可晏然於臺次乎請命遞斥竝批以勿辭亦勿退待
정조 17년 · 강
領議政洪樂性陳箚賜批
정조 17년 · 목
箚略曰臣虛叨重任已半載矣月六賓對一未趨參凡百廟務一任委屬夙宵兢懍罔知措躬之所此際常參次對特命兼行勤勵之盛意丁寧諄複洋溢於十行之綸臣雙擎莊誦不勝欽仰固當竭蹶趨簉仰承無逸之聖德俯伸陳力之常分而第臣素患膈氣數日發作貼席叫若末由蠢動罪戾益著悚惶深增伏乞聖明亟降威罰重勘臣曠職闕禮之罪批以愼節豈勝奉慮卿須安心將攝仍命遣史官傳諭
정조 17년 · 목
義禁府以李廸囚徒啓敎曰糴政方張以公罪考律區別功議草記勘放使之當日還官○該府啓言時囚罪人李廸傳旨內禁衛營移劃米八十六石塞江在卽尙今愆期以錢代送欲爲防納尤萬萬駭然拿處罪取考謄錄則新定式內有曰稅穀以錢代捧防納邑守令徒配三年禁錮矣李廸旣有以公罪勘放之命禁錮分揀徒三年定配當以公罪收贖而議減一等徒二年半定配以公罪收贖放送
정조 17년 · 강
命祈穀大祭省牲省器以親臨磨鍊
정조 17년 · 목
因禮曹啓稟有是命○兵曹啓言來正月初二日大駕詣社稷齋宿初三日祈穀大祭親行時何營軍兵隨駕何營軍兵留陣禁軍及馬步軍以幾番幾哨磨鍊而餘軍留營何以爲之乎敎以訓局步軍十五哨馬軍四哨爲先後廂禁衛營留陣禁軍三番隨駕其餘留營留陣置之
정조 17년 · 강
汰兵曹佐郞崔時淳仍命拿處
정조 17년 · 목
兵曹啓言臣於今日赴公之路本曹佐郞崔時淳不爲隱避只回馬首雖在他司郞官猶不當若是況本曹郞官乎雖緣生疏未及周旋體統所在不可仍置請汰去允之敎以常參日飭敎果如何乎亦以守禦使擧條及批答使之謄示朝紙則無論事勢之如何豈敢犯科乎大抵此人鄕外文官也京文京蔭不知體貌故鄕人亦然爲先拿問處之道路之呼唱見官高者不爲讓路曾聞兵曹郞尤甚云此蓋謬例不草而然此後若不痛草當者與該堂難免重勘以此嚴飭
정조 17년 · 강
命上土僉使鄭尙愚神光僉使李海範相換海範仍用堂上履歷
정조 17년 · 목
兵曹判書徐有防啓言上土僉使係是堂上窠而新除僉使鄭尙愚乃是堂下官特補事體自別而事係官方在前似此特補之人每爲提稟故敢達矣敎以與神光相換李海範仍用堂上履歷
정조 17년 · 강
左議政金履素陳箚賜批
정조 17년 · 목
箚略曰近因猝寒自來病症之外添得感冒諸般證形俱屬不輕日前坐違召命已極悚懍今又以諡狀署經當赴中書之坐而狗馬之疾如上所陳自力赴公非所可論玆不得不略入文字猥暴實狀伏乞俯賜諒察仍降威罰批以安心愼攝仍命遣史官傳諭
정조 17년 · 강
大提學洪良浩陳疏賜批
정조 17년 · 목
疏略曰臣聞有國之所重莫先於文敎而文敎之汚隆實係於得人故我朝之設官命職最峻文任之選文任之中尤以提衡爲重歷數掌故可按而稽也今玆新命胡爲而及於臣也夫是職也旣秉文柄又兼學政掌詞命則古之大學士也主科試則古之知貢擧也典成均則乃虞廷敎冑子之任也以一官而竝數器之重故朝廷之推薦至愼且難前輩之居此任者必須一代之宿儒鴻匠苟不得其人文風以之不竸士趨靡所取準顧其關係爲如何哉念臣才本鈍滯學又空同偏沐陶甄之澤猥躋淸顯之列而曾長國子則未贊作興之盛近齒館閣則全無藻識之稱加以年衰而筆退精耗而思涸凡於代撰之詞事大之文皆不猶人心嘗恧蹙恐招四方之譏而況進於此者乎伏惟我聖上學貫千古文致太平囿一世於菁莪之化集群英於圖書之府俊㐅雲興聲明日章端宜登崇魁彥賁餙鴻猷以致郁郁之美肆臨御近二十載授是任者僅數人而止豈意如臣等輩濫廁於其間哉況今天休滋至慶禮將擧上以揄揚盛烈下以播告多方其責至嚴且重專付於掌誥之手臣是何人敢當斯任一自受命以來震悸縮伏恭侯公議屢日虛縻尤增惶悶玆敢冒入文字仰暴衷情伏乞聖明深惟國家設官之重俯察微臣不稱之實丞解臣新授文衡之任回授望實俱著之人以幸國事批以取卿文體之典實卿其勿辭行公
정조 17년 · 강
召見監董堂上趙心泰于重熙堂以前府使金處漢等四人差華城城役時浮石運石別監董
정조 17년 · 목
監董堂上趙心泰啓言城役中最緊最急莫過於浮石運石歲後卽當始之若未得有履歷勤幹之人各自責任則許多石工及車夫輩無以檢束矣前府使金處漢前郡守趙雲祥具壽漢本府親軍衛左將前郡守李邦運爲先浮石運石別監董差下使之擧行從之
정조 17년 · 강
罷南兵使許任職仍飭諸道都試依帳殿內三廳及宣薦內禁衛春秋試射例沒技者比較每列每技無過一人著爲式
정조 17년 · 목
兵曹啓言南兵營都試居首沒技至於十六人之多一年條都試之如是濫雜近來所未有之事其在嚴科第杜後弊之道固當一幷勿施而旣伏承更考前例稟處之命上裁何如而都試事體何等嚴重當該帥臣若能十分審愼嚴加察飭豈至於若是雜亂乎事體所在萬萬駭然請南兵使許任罷職從之敎以雖甚濫雜豈可勿施乎以其玉石之不可俱焚也今番則特幷直赴殿試親臨殿講事體至重而純通過三人則比較內乘宣傳官別軍職春秋等帳殿親臨試射過二人則亦爲比較宣薦內禁衛春秋親臨試射同劃多出則雖沒技亦皆比較況外方都試乎此後諸道都試依帳殿內三廳及宣薦內禁衛春秋試射例沒技者比較每列每技無過一人則在渠軍不至於抑鬱在科規亦有依據以此分付守總兩營諸道道帥臣處
정조 17년 · 강
有政吏曹判書金思穆參冕膺兵曹判書徐議李有防進
정조 17년 · 목
以沈煥之爲藝文提學故左議政李性源賜諡文肅贈吏曹判書具人文賜諡忠莊贈左參贊宋侃賜諡忠剛贈吏曹判書朴彝敍賜諡忠簡贈吏曹判書禹性傳賜諡忠康閔致協爲白翎僉使○因部將金瑞豐望筒敎曰觀此年歲懸註卽七十一歲也豈有八十初任乎參上宣傳官加設單付待都政以相當窠區處事分付又因部將崔昌國望筒敎曰七十則一也參上武兼加設單付與金瑞豐都政時更稟
정조 17년 · 강
命故左相李性源宣諡日致祭故待敎李崑秀亦爲致祭
정조 17년 · 목
因李性源諡狀敎曰狀語多脫略實蹟若使故待敎在豈有是也尾題一語以慰九原之思宣諡則其從姪宰臣李時秀閣臣李晚秀闋服後爲之宣諡日當致祭祭文製下故待敎亦當致祭臨時送言內閣以爲提醒之地諡狀還送主家